Dec 28,2018
అప్రాధాన్యత ఆస్తుల్ని అమ్మేస్తాం..
న్యూఢిల్లీ: ప్రభుత్వ రంగ విమానయాన సంస్థ ఎయిరిండియాను (ఏఐ) నిలబెట్టే నిమిత్తం ప్రభుత్వం పునరుద్ధరణ ప్రణాళికను సిద్ధం చేసినట్టు ప్రభుత్వం పార్లమెంట్‌కు తెలిపింది. ఏఐకి తిరిగి పూర్వవైభవం తీసుకువచ్చే విషయమై కేంద్ర విమానయాన శాఖ మంత్రి జయంత్‌ సిన్హా గురువారం పార్లమెంట్‌కు వివరణనిచ్చారు. ఏఐ ముఖ్య వ్యాపారాలను నిలబెట్టే విధంగా పునరుద్ధరణ ప్రణాళిక రూపకల్పన జరిగినట్టుగా ఆయన తెలిపారు. సమగ్రమైన ఆర్థిక ప్యాకేజీ, ఒక్కో ముఖ్య వ్యాపారాన్ని నిలబెట్టే విధంగా విభిన్న వ్యూహాలు, బలమైన సంస్థాగత సంస్కరణలను ఇందులో పొందుపరిచినట్టుగా మంత్రి తెలిపారు. గత ప్రభుత్వాలు అందించిన బెయిలవుట్‌ ప్యాకేజీల కొనసాగింపుతో పాటు, సంస్థ స్థిరాస్తుల నగదీకరణ ప్రక్రియ కొనసాగుతోందని ఆయన తెలిపారు. సంస్థను మేటి పోటీదారుగా, లాభాలతో కూడిన విమాన సంస్థగా తీర్చిదిద్దే దిశగా కృషి జరుగుతోందని ఆయన తెలిపారు. సంస్థకు చెందిన అప్రాధాన్యత ఆస్తులు, రుణాలను స్పెషల్‌ పర్పస్‌ వెహికల్‌కు బదిలీ చేయడం జరుగుతోందని అన్నారు. నిర్వహణ సామర్థ్యాన్ని వీలైనంత గరిష్ట స్థాయికి తీసుకుపోవడం, మేనేజ్‌మెంట్‌ను బలోపేతం చేయడంతో పాటు ఉత్తమ వ్యాపార పద్ధతులను అమలు పరచడంపై తాము దృష్టి సారిస్తూ ప్రణాళికలను రూపొందిస్తున్నట్టుగా ఆయన తెలిపారు. సంస్థ వినియోగించని, స్థిరాస్తులను రానున్న రోజుల్లో అమ్మివేయనున్నట్టుగా మంత్రి తెలిపారు. ఇప్పటి వరకు ఎయిరిండియా సంస్థ అప్రాధాన్యత ఆస్తుల అమ్మకం ద్వారా దాదాపు రూ.410 కోట్ల మేర నిధులను సమీకరించినట్టుగా ఆయన తెలిపారు. ఏఐ విక్రయం బెడిసికొట్టిన నేపథ్యంలో సర్కారు సొంత విమానయాన సంస్థను నిలబెట్టుకొనే య్నతం చేయడాన్ని పలువురు ఆహ్వానిస్తున్నారు.
మీ స్నేహితులకు రికమెండ్ చెయ్యండి